Bare 4 av 10 vil at Oslo skal søke OL
- Dette er foruroligende lave tall. Oppslutningen bør være langt høyere. Her har man virkelig en jobb å gjøre, sier tidligere Kollengeneral Rolf Nyhus (70).VG møter den tidligere så mektige idrettspersonligheten på Ekebergsletta, hvor Oslo2022, etaten som utreder en norsk OL-søknad, vurderer å legge skiskytterarenaen under et eventuelt OL. Nyhus er ikke i tvil om hva som hovedårsaken til OL-skepsisen: - Det er prisen. Det er en stor usikkerhet om hva et OL vil koste, og om det vil gå ut over andre viktige samfunnsoppgaver. Og selv den ihugga idrettstilhengeren Nyhus har forståelse for skepsisen.- OL er i ferd med å bli for dyrt. Se på de vanvittige summene som har vært brukt de senere årene. Hele konseptet er i ferd med å bli for kostbart for en liten nasjon som Norge. - Selv om vi er verdens rikeste land? - Det er fortsatt et spørsmål om hva vi skal bruke pengene på. Og mange deler Nyhus' bekymring. I en måling utført av meningsmålingsbyrået InFact på oppdrag fra VG stilte vi følgende spørsmål: Bør Norge søke om å få arrangere vinter-OL i Oslo i 2022, eller bør vi la det være. 43,3 prosent mener Norge bør søke, mens 41,6 prosent synes vi skal la være. Og på spørsmålet: Kan Norge ta seg råd til et OL, eller bør vi prioritere annerledes, svarer hele 47,1 prosent at vi bør prioritere annerledes. 43 prosent synes vi bør koste på oss arrangementet.Også i Oslo er skepsisen stor. Bare 45 prosent av byens egne beboere er positive til en OL-søknad. Lillehammer-OL hadde en oppslutning på 60 prosent av befolkningen. Og OL-tilhengerne begynner å få dårlig tid. Allerede i mai skal bystyret i Oslo ta stilling til om de skal søke om en statsgaranti, og uten særlig støtte i folket kan det bli tungt å sikre at myndighetene skal ta sin del av regningen.Etter planene skal det avholdes en folkeavstemning om OL i Oslo i forbindelse med Stortingsvalget i september. Byrådsleder Stian Berger Røsland har tidligere sagt til Aftenposten at hvis folket sier nei, så blir det ikke noe OL.Varaordfører Libe Rieber-Mohn (Ap), som er OL-tilhenger, mener tallene er positive. - Vi må huske at dette ligger langt frem i tid, og engasjementet og entusiasmen øker når det nærmer seg. Folk i Oslo vil etter hvert se hvilke store fordeler et OL fører med seg. Vi vil få ganske massiv boligbygging i forbindelse med at det skal lages en deltakerlandsby i Groruddalen, det vil komme investeringer i infrastruktur og nye og eksisterende idrettsanlegg.Mazyar Keshvari er nestleder i Oslo Frps bystyregruppe og sitter i Miljø- og samferdselskomiteen i byen. Han sier at partiet er delt i spørsmålet om OL, men at han selv er mot. - Denne målingen viser vel at det ikke er noe rop om et vinter-OL til Oslo. Det finnes gode argumenter for, men jeg har landet på at det ikke kan være en offentlig oppgave å skattefinansiere en enorm folkefest og idrettsarrangement. Oslo har store økonomiske utfordringer, og OL har utviklet seg til å bli et ekstrem dyrt arrangement, sier han. Keshvari sier han sympatiserer med den olympiske ide om fair play og fredelig kappestrid uavhengig av nasjoner, folkeslag og religioner, men at han synes prislappen blir for høy.Hva et OL vil koste, holder imidlertid Oslo2022 tett til brystet. På spørsmål fra SVs Marianne Borgen, en av politikerne som om få måneder skal ta stilling til OL-søknaden, i komitemøtet denne uken, svarte OL-sjef Eli Grimsby at de først vil legge frem prisen når saken skal behandles i bystyret. - Men det er sannsynlig at det vil koste titalls milliarder kroner. En slik investering må settes opp mot andre utfordringer i samfunnet sier Borgen.Leder Bjørnar Moxnes i Rødt er også OL-motstander. - Skal vi investere så stort i idrett bør pengene gå til breddeidrettsanlegg over hele landet, mener han. OL-sjefen selv mener tallene er relativt gode. - Det er ikke uvanlig med noe laber oppslutning så langt i forkant av et arrangement. At flere enn fire av ti er positive, til et arrangement hvor de hverken kjenner kostnadene eller mange av de konkrete planene, er ikke så verst. Men selv mener vi jo å ha utviklet et bra konsept, som vi har tro på at kan nå helt til topps, sier Eli Grimsby.
Bare fire av ti nordmenn sier ja til et OL i Oslo i 2022. Like mange sier nei.